PSL-TTA กอดคอวิ่งคึก! รับค่าระวางเรือ BDI พุ่งแรงกว่า 100 จุด จับตางบฯ Q1 ฟื้นแกร่ง
PSL-TTA กอดคอวิ่งคึก! รับค่าระวางเรือ BDI พุ่งแรงกว่า 100 จุด จับตางบฯ Q1 ฟื้นแกร่ง
16 เม.ย. 2564

ผู้สื่อข่าวรายงานว่า ราคาหุ้นกลุ่มเดินเรือปรับตัวขึ้นแรงนำโดย บริษัท โทรีเซนไทย เอเยนต์ซีส์ จำกัด (มหาชน)  หรือ TTA ราคาหุ้น ณ เวลา 11.57 น. อยู่ที่ระดับ 12.50 บาท บวก 0.90 บาท หรือ 7.76%  ด้วยมูลค่าซื้อขาย 276.04 ล้านบาท
ส่วน บริษัท พรีเชียส ชิพปิ้ง จำกัด (มหาชน) หรือ PSL  ราคาหุ้น ณ เวลา 11.58 น. อยู่ที่ระดับ 13.20 บาท บวก 1.10 บาท หรือ 9.09%  ด้วยมูลค่าซื้อขาย 472.62 ล้านบาท

โดยดัชนีค่าระวางเรือ: Baltic Dry Index (BDI) ล่าสุด(15 เม.ย.64) ปิดที่ 2,323.0 จุด เพิ่มขึ้น 145.0 จุด หรือเพิ่มขึ้น 6.66%
ด้าน บล.ฟินันเซีย ไซรัส ระบุในบทวิเคราะห์ฯแนะ “ซื้อ” TTA โดยมองว่าบริษัท พร้อมจะ Turnaround พลิกเป็นกำไรในปี 2564 เป็นต้นไป จากธุรกิจเรือเทกองและธุรกิจบริการนอกชายฝั่งซึ่งเป็น 2 ใน 3 ธุรกิจหลักของบริษัท โดยในธุรกิจเรือเทกองมีแนวโน้มแข็งแกร่งจากปริมาณกองเรือทั่วโลกในช่วง 2 ปีนี้ที่คาดว่าจะเติบโตเพียง 1-2.6% เติบโตต่ำกว่าปริมาณการค้าสินค้าเทกองที่คาดโต 4% ตามการฟื้นตัวของเศรษฐกิจโลก ช่วยหนุนอัตราค่าระวางให้สูงต่อเนื่อง บริษัทยังเตรียมซื้อเรือ 2-3 ลำในปีนี้เพื่อรองรับความต้องการที่มีสูง
ขณะที่ธุรกิจบริการนอกชายฝั่งมี Backlog แล้วสูงถึง US$190 ล้านเหรียญ (ราว 5.8 พันลบ.) ทยอยส่งมอบในปี 2564-2565 และปีนี้ไม่มีเรือเข้าอู่แห้ง โดยคาดปี 2564 พลิกเป็นกำไร 754.0 ล้านบาท และโตต่อเนื่อง 19.5% จากช่วงเดียวกันเมื่อปีก่อน ในปี 2565 บริษัทมีฐานะทางการเงินแข็งแกร่ง เงินสดและเงินลงทุนมีกว่า 7 พันล้านบาท หรือ 4.22 บาท/หุ้น ประเมินราคาเป้าหมายปี 2564 ที่ 12 บาท (PBV 1.3 เท่า)
ส่วน บล.ดีบีเอส วิคเคอร์ส ระบุในบทวิเคราะห์ ว่า PSL ราคามีโอกาสปรับตัวขึ้นต่อ โดยอัตราค่าระวางเรือเทกองทำสถิติสูงสุดในรอบ 10 ปี และคาดจะเป็นทิศทางเช่นนี้ในช่วงปี 64-65 บริษัทมีเรื่องราวของการฟื้นตัวอย่างแท้จริง เพราะคาดว่าจะพลิกมาเป็นกำไรเป็นปีแรกในรอบ 9 ปีทีเดียว (ยกเว้นปี 61) จากปี 63 ที่มีขาดทุนจากธุรกิจหลัก (Core Losses) ที่ 601 ล้านบาท คาดว่าปี 64 และ 65 จะพลิกกลับมาเป็นกำไรหลักถึง 1.3 และ 1.7 พันล้านบาท ตามลำดับ ให้ราคาพื้นฐานเป็น 13.60 บาท (P/BV ที่ 1.85 เท่า)